西湖寺逢子偉
作者：釋德洪
朝代：宋

paragraphs: 我行厭風埃，日莫休逆旅。
疲坐捫蚤蝨，呼童洗袍袴。
起尋古招提，思與幽人晤。
忽覺華氣生，乃與周郎遇。
笑談傾坐人，我亦爲停麈。
袖中出新詩，貫珠穿妙語。
麗如花林風，清甚空階雨。
坐令覊旅情，掣肘棄余去。
太平疆場空，英雄功業悞。
如君文武姿，其可著閑處。
霸陵舊將軍，月黑射猛虎。
夜歸逢醉尉，頗復較勝負。
丈夫有用舍，世態度今古。
何時紫泥書，夜半搥門户。
邊風吹塞塵，千騎紅粧女。
横槊賦新詩，唾手取黠虜。
麒麟入圖畫，佩劍撚白羽。